**Ladislav Kudelka** (\* 28. jún 1927, Vrútky – † 15. február 1986, Bratislava) bol slovenský dokumentarista, scenárista a jeden z kľúčových režisérov krátkeho filmu, ktorý patrí k zakladateľskej generácii slovenskej kinematografie.

Kariéra
-------

### 50. roky

Ladislav Kudelka prichádza do filmu z provinčného závodného časopisu vo Svite. Začiatkom 50. rokov sa pri nakrúcaní šotov stretáva s Vladom Kubenkom, v roku 1953 sa stáva vedúcim spravodajstva a pôsobí ako režisér Týždňa vo filme. Tvorba tohto obdobia je poplatná dobe, kedy sa nakrúcali ideologicky exponované diela. Vznikla tak napr. snímka *Za ďalší rozvoj družstiev (1952)* propagujúca roľnícke družstvá, dokument o vyznamenaných slovenských pracovníkoch *Vzorní pracovníci (1952)*, či dvojdielny agitačný film *Proti zrade (1955)*.

### 60. roky

Kľúčová a významná je však až tvorba v šesťdesiatych rokoch, kedy sa aj v dokumentárnom filme prejavila liberalizácia pomerov. Vo filme *Chlapi z Gaderskej doliny (1963)* podáva Ladislav Kudelka obraz o jednom dni zo života drevorubačov a to bez použitia komentára. Kudelka využíva striedanie temporytmu, zobrazuje rozmanité prostredia, nachádza rytmické analógie medzi zvukom a obrazom.
Koncom 60. rokov sa na Slovensku uvoľnila spoločensko-politická atmosféra natoľko, že na krátky čas nefungovala cenzúra a dokumentárna tvorba na Bratislavskej Kolibe sa veľmi flexibilne prispôsobila novým obrodným myšlienkovým prúdom. Upustilo sa od rozsiahleho schvaľovania a administratívno-výrobných tortúr. Výsledkom bol rad výnimočných diel.

Kudelka tak v roku 1967 natáča snímku na motívy básne Ladislava Novomeského *Červená a čierna* a pridáva sa k autorom, ktorí sa venovali experimentálnej kinematografii. V štúdiu krátkych filmov vznikli aj diela, ktoré súviseli s aktuálnym stavom rozkladajúceho sa totalitného systému. V tomto období vyvrcholila Kudelkova publicistická činnosť, v troch filmoch. Vo filme *Leopoldovská pevnosť (1968)* sa zameral na väzenské metódy v Leopoldove. Tému snímky *Obec plná vzdoru (1969)* tvorila trestná výprava Ľudových milícií na začiatku päťdesiatych rokov proti dedinčanom z Nižnej Šuňavy. Tretí film *Intolerancia (1969)* pojednával o následkoch komunistického prenasledovania rádov katolíckej cirkvi. Všetky tri diela spája podobná metóda: rozhovory, objektivita, priestor pre obidve strany konfliktu, názor. Spolu s kolektívom autorov Vlado Kubenko, Ivan Húšťava, Otakar Krivánek a Jaroslav Pogran nakrútil v roku 1968 celovečerný dokumentárny film *Čas, ktorý žijeme*. Táto sugestívna výpoveď o spoločnosti a udalostiach roku 1968 bola v časoch normalizácie zakázaná.

### 70. roky

Okupácia Československa mala v 70. rokoch dopad aj na tvorcov krátkeho filmu. Na II. zjazde Zväzu slovenských dramatických umelcov boli Ladislav Kudelka, Karol Skořipský a Martin Slivka označení za iniciátorov liberalizačného pohybu a boli obvinení z neodbornosti. V období normalizácie sa Kudelkovi už nepodarilo nájsť tvorivú slobodu. Až v roku 1977 po napísaní stanoviska k Vyhláseniu umeleckých zväzov sa mu otvárajú dvere do štúdií a ateliérov, kde sa môže venovať svojim témam.

Filmografia
-----------

### 50. roky

* *Za ďalší rozvoj družstiev* (1952)
* *Vzorní pracovníci* (1952)
* *Výtvarné umenie ľudu* (1953)
* *Za ďalší rozvoj prešovského kraja* (1954)
* *Piesne Liptova* (1954)
* *Múzeum V. I. Lenina* (1954)
* *Majstri modranskej keramiky* (1954)
* *Desať víťazných rokov* (1954)
* *Proti zrade* (1955)
* *Desiaty máj slobody* (1955)
* *Oravskí hutníci* (1956)
* *Myjavský muzikant* (1956)
* *Východná 1957* (1957)
* *Jarné vody* (1958)
* *Leto v Západných Tatrách* (1959)

### 60. roky

* *Zbohom Péro* (1960)
* *Interhelpo* (1960)
* *Spomienky na Rysy* (1961)
* *Sezóna v Demänovej* (1961)
* *Dnešok slovenského filmu* (1962)
* *Opustená zem* (1963)
* *Chlapi z Gaderskej doliny* (1964)
* *Láska-neláska* (1964)
* *Majstri z Kovačice* (1964)
* *Kam nechodil inšpektor* (1964)
* *Hviezdičky* (1964)
* *Kto nepracuje* (1965)
* *Dvanásť storočí umenia* (1967)
* *Poklady Tutanchamonovej hrobky* (1967)
* *Čierne dni* (1968)
* *Akí sme*
* *Leopoldovská pevnosť* (1968)
* Čas, ktorý žijeme (1968)
* *Intolerancia* (1969)
* *Obec plná vzdoru* (1969)
* *Čas ktorý sme žili* (1969)

### 70. roky

* *Suita o tatranskej zime* (1970)
* *Zvonolejárky* (1972)
* *Ten život odvial čas* (1972)
* *Jánske ohne* (1974)
* *V znamení kríža* (1979)

### 80. roky

* *Príkaz doby* (1985)

Referencie
----------

1. ↑  MACEK, Václav; PAŠTÉKOVÁ, Jelena. *Dejiny slovenskej kinematografie*. Martin : Osveta, 1997. 599 s. ISBN 80-217-0400-4. S. 219.
2. ↑  MACEK, Václav; PAŠTÉKOVÁ, Jelena. *Dejiny slovenskej kinematografie*. Martin : Osveta, 1997. 599 s. ISBN 80-217-0400-4. S. 268-269.
3. ↑  MACEK, Václav; PAŠTÉKOVÁ, Jelena. *Dejiny slovenskej kinematografie*. Martin : Osveta, 1997. 599 s. ISBN 80-217-0400-4. S. 320.

Literatúra
----------

* Macek V.: *K dejinám slovenského dokumentárneho filmu.* Bratislava: Slovenský filmový ústav, 1992.
* Urc R.: *Traja veteráni za kamerou.* Bratislava: Slovenský filmový ústav, 1998.

Externé odkazy
--------------

* Ladislav Kudelka v Internet Movie Database (po anglicky)
* Ladislav Kudelka v Česko-Slovenskej filmovej databáze
* DOKOfilm - Tomáš Hučko o knihe Traja veteráni za kamerou Archivované 2016-03-08 na Wayback Machine

Autoritné údaje: * abART: 75666
* GND: 121474410
* ISNI: 0000 0000 5539 7237
* NK ČR: jx20090302014
* SNK: 149107
* VIAF: 67323782